त्रिकोणात्मक ट्वान्टी–२० शृंखला : नेपाल बाहिरियो
वर्षाका कारण सिंगापुरसँगको खेल रद्द भएसँगै नेपाल त्रिकोणात्मक ट्वान्टी–२० शृंखलाको उपाधि होडबाट बाहिरिएको छ । जिम्बावेसहित त्रिकोणात्मक शृंखला जित्ने ऐतिहासिक अवसरमा नेपाली टोली मंगलबार जिम्बावेसँग पराजित भएको थियो भने बुधबार घरेलु टोलीको खेल वर्षाले बिथोलियो ।
काठमाडौँ — वर्षाका कारण सिंगापुरसँगको खेल रद्द भएसँगै नेपाल त्रिकोणात्मक ट्वान्टी–२० शृंखलाको उपाधि होडबाट बाहिरिएको छ । जिम्बावेसहित त्रिकोणात्मक शृंखला जित्ने ऐतिहासिक अवसरमा नेपाली टोली मंगलबार जिम्बावेसँग पराजित भएको थियो भने बुधबार घरेलु टोलीको खेल वर्षाले बिथोलियो ।सिंगापुरको इन्डियन एसोसिएसन क्रिकेट मैदानमा नेपाली समयअनुसार बुधबार साँझ सवा ५ देखि सुरु हुनुपर्ने खेल वर्षाले प्रभावित भएपछि टस पनि हुन सकेन । लगातारको वर्षासँगै खेल गर्न नसकिने भएपछि दुवै टोलीलाई १–१ अंक बाँडिएको हो । खेल रद्द हुनुले पहिलो त्रिकोणात्मक शृंखला जित्ने लक्ष्यमा रहेको नेपाल बाहिरिएको छ । डबल राउन्ड रोबिन लिग प्रणालीअन्तर्गतको शृंखलामा नेपाल यसअघि जिम्बावेसँग दुवै खेलमा पराजित भएको थियो भने सिंगापुरविरुद्ध जित हासिल गरेको थियो । पूरा ४ खेलबाट नेपालको ३ अंकमात्र बन्यो । ३ खेलपछि जिम्बावेसँग ४ र सिंगापुरसँग ३ अंक रह्यो । बिहीबार हुने शृंखलाको अन्तिम खेलमा जिम्बावे र सिंगापुर भिड्दै छन् । खेल जिम्बावेले जितेमा शृंखला जित्नेछ भने नेपाल दोस्रो हुने सम्भावना रहन्छ । सिंगापुरले जितेको अवस्थामा शृंखला पनि उसैले राख्नेछ । नेपाल तेस्रो स्थानमा सीमित हुनेछ । सिंगापुरमा शृंखला सकिएसँगै नेपाली टोली पाँच देशसम्मिलित ट्वान्टी–२० शृंखलाका लागि ओमान जानेछ । एक साता चल्ने प्रतियोगितामा नेपालले हङकङ, नेदरल्यान्ड्स, आयरल्यान्ड र घरेलु टोली ओमानसँग खेल्नेछ । आसन्न ट्वान्टी–२० विश्वकपको ग्लोबल क्वालिफायरको तयारीमा रहेका टिमबीच ओमानले प्रतियोगिता आयोजना गरेको हो । नेपाल भने एसिया छनोटमा सिंगापुरसँग पराजित हुँदै विश्वकपको ग्लोबल क्वालिफायरबाट वञ्चित भएको थियो । नेपाली टोली बिहीबार ओमान जानेछ । नेपालको खेलअसोज १९ : हङकङविरुद्धअसोज २० : नेदरल्यान्ड्सविरुद्धअसोज २२ : आयरल्यान्डविरुद्धअसोज २३ : ओमानविरुद्ध